Õpetanud USAs, Hollandis ja Põhjamaades  Pärast Kuusalu kooli lõpetamist õppis Mart Reimann Tallinna Ülikoolis geoökoloogiat. Õppimise kõrvalt töötas Harjumaa Keskkonnateenistuses. Ülikooli lõpetas 1999. aastal ning kohe kutsuti samasse kooli rekreatsiooni õpetama, ta oli siis oma esimestest tudengitest kaks aastat vanem. Kui ülikooli astus, veel rekreatsiooni ei õpetatud. Hiljem võeti see õppekavasse.    "Tegin ülikooli lõputöö  loodusmaastike väärtustest ning jätkan sama teemaga doktoritöös. Uurin, kuidas erinevad loodusmaastikud mõjuvad eri piirkondade inimestele. Turismivaldkonna ettevõtja peab teadma siht­gruppe, kelle jaoks on konkreetne looduslik kooslus väärtuslik. Pole mõtet näidata metsade keskelt tulnud ameeriklastele meie metsi. Samas tunduvad need erilised Euroopa turistidele. Ameeriklastele läheb korda vanalinn ja jutud, kuidas oleme mitu sajandit elanud ühes paigas."    Noore õppejõuna sai ta kutse minna ökoturismi  tutvustama USAsse Marylandi osariigi McHenry linnakese Garrett kolledžisse: "Maryland oli Eesti sõprusosariik ja juhtusin kokku Eestisse külla tulnud kolledžitöötajaga. Õpetasin USAs kaks semestrit ökoturismi, Eesti on selles valdkonnas maailmas üks pädevamaid ja tuntumaid. Kasutasin võimalust ja õppisin ka ise samal ajal seal kolledžis."    Meresüstamatkadest saigi ta teada Ameerikas olles. Kui pani seinale Eesti põhjaranniku kaardi, märkas üllatusega, kuidas seda vaadati ja öeldi, et küll on  huvitav rannajoon ning palju saari, ja arvati, et küllap tegeldakse aktiivselt meresüstamatkadega. Kui nii olid arvanud paljud, tekkis mõte, et sellega võikski hakata kodumaal tegelema.    Mart Reimann on õpetanud ökoturismi ja rekreatsioonikorraldust veel Hollandis ja kõigis Põhjamaades. Ka on ta nõustanud selle valdkonna ettevõtjaid Venemaal, Gröönimaal ja Gruusias.